b'\n_START_ARTICLE_\nLazerin\xc4\x97 abliacija\n_START_PARAGRAPH_\nLazerin\xc4\x97 abliacija \xe2\x80\x93 procesas, kurio metu naudojant lazerio \xc5\xa1vies\xc4\x85 pa\xc5\xa1alinama med\xc5\xbeiaga i\xc5\xa1 kietojo k\xc5\xabno ar skys\xc4\x8dio (\xc5\xber. abliacija). Esant ma\xc5\xbeam lazerio srautui, med\xc5\xbeiaga yra \xc5\xa1ildoma sugerta lazerio energija, d\xc4\x97l to garuoja arba sublimuoja (pasikei\xc4\x8dia i\xc5\xa1 kietos \xc4\xaf dujin\xc4\x99 b\xc5\xabsen\xc4\x85 nepereidama skystos b\xc5\xabsenos). Esant dideliam lazerio srautui, med\xc5\xbeiaga paprastai virsta plazma. Da\xc5\xbeniausiai lazerinei abliacijai naudojami impulsiniai lazeriai, ta\xc4\x8diau ji galima ir su nuolatin\xc4\x97s veikos lazeriais._NEWLINE_Gylis, iki kurio sugeriama lazerio energija ir pa\xc5\xa1alintos med\xc5\xbeiagos kiekis vienu lazerio impulsu priklauso nuo tos med\xc5\xbeiagos optini\xc5\xb3 savybi\xc5\xb3 ir lazerio bangos ilgio.\n_START_SECTION_\nTaikymai\n_START_PARAGRAPH_\nKadangi lazerio impuls\xc5\xb3 trukm\xc4\x97s (nuo milisekund\xc5\xbei\xc5\xb3 iki femtosekund\xc5\xbei\xc5\xb3) ir srautai gali b\xc5\xabti tiksliai kontroliuojami, lazerin\xc4\x97 abliacija vertinga tiek moksliniams, tiek pramoniniams taikymams \xe2\x80\x93 nuo lazerinio apdirbimo iki lazerin\xc4\x97s spektroskopijos ar anglies nanovamzdeli\xc5\xb3 gamybos.\n_START_SECTION_\nApdirbimas\n_START_PARAGRAPH_\nPapras\xc4\x8diausias lazerin\xc4\x97s abliacijos taikymas \xe2\x80\x93 lazerinis apdirbimas ir lazerinis gr\xc4\x99\xc5\xbeimas. Impulsini\xc5\xb3 lazeri\xc5\xb3 pagalba galima i\xc5\xa1gr\xc4\x99\xc5\xbeti itin ma\xc5\xbeas, gilias skyles netgi labai kietose med\xc5\xbeiagose. D\xc4\x97l trumpo lazerio impulso med\xc5\xbeiaga pa\xc5\xa1alinama taip greitai, kad aplinkui esanti med\xc5\xbeiaga \xc4\xaf\xc5\xa1yla labai ma\xc5\xbeai.\n_START_SECTION_\nPadengimas\n_START_PARAGRAPH_\nLazerin\xc4\x97 abliacija gali b\xc5\xabti naudojama ir dang\xc5\xb3 sudarymui. Tai pasiekiama abliuojant dangos med\xc5\xbeiag\xc4\x85 ir leid\xc5\xbeiant jai nus\xc4\x97sti ant padengiamo pavir\xc5\xa1iaus. Naudojama dangoms i\xc5\xa1 t\xc5\xb3 med\xc5\xbeiag\xc5\xb3 sukurti, kurios paprastai sunkiai garuoja kitais b\xc5\xabdais ir, pvz., taikoma gaminant tam tikrus auk\xc5\xa1tatemperat\xc5\xabrius superlaidininkus.\n_START_SECTION_\nMedicina\n_START_PARAGRAPH_\nLazerin\xc4\x97 abliacija da\xc5\xbenai taikoma medicinoje, pavyzd\xc5\xbeiui, navikiniams audiniams naikinti ar lazerin\xc4\x97je chirurgijoje. Lazerin\xc4\x97 chirurgija pla\xc4\x8diai taikoma operuojant akis, pvz., LASIK ir LASEK chirurgijoje trumparegyst\xc4\x97s, toliaregyst\xc4\x97s ir astigmatizmo koregavimui. \xc4\x8cia naudojami eksimeriniai lazeriai.'